### NN 58/2016 (24.6.2016.), Odluka o imenovanju Državnog povjereništva za odlikovanja i priznanja Republike Hrvatske

PREDSJEDNICA REPUBLIKE HRVATSKE

1486

Na temelju odredbe članka 98. stavka 1. podstavka 5. i članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), te članka 26. Zakona o odlikovanjima i priznanjima Republike Hrvatske (»Narodne novine«, broj 20/95, 57/06 i 141/06), donosim

ODLUKU

O IMENOVANJU DRŽAVNOG POVJERENIŠTVA ZA ODLIKOVANJA I PRIZNANJA REPUBLIKE HRVATSKE

I.

Ovom Odlukom imenuje se Državno povjereništvo za odlikovanja i priznanja Republike Hrvatske (u daljnjem tekstu: Državno povjereništvo).

Zadaća Državnog povjereništva je razmatranje poticaja i prijedloga za dodjelu odlikovanja i priznanja sukladno odredbi članka 28. Zakona o odlikovanjima i priznanjima Republike Hrvatske te podnošenje usklađenih prijedloga Predsjednici Republike Hrvatske.

II.

Državno povjereništvo čine Povjerenstvo za civilna odlikovanja i priznanja i Povjerenstvo za vojna odlikovanja i priznanja.

Povjerenstva u sastavu Državnog povjereništva imaju 7 (sedam) članova.

Ovom Odlukom imenuju se predsjednica povjerenstava te članovi povjerenstava u sastavu Državnog povjereništva iz reda dužnosnika Ureda predsjednice Republike Hrvatske.

Ostali članovi povjerenstava imenuju se na temelju prijedloga tijela državne i javne vlasti te drugih pravnih osoba iz točke III. i IV. ove Odluke.

III.

Za predsjednika Povjerenstva za civilna odlikovanja i priznanja imenuje se akademik ZVONKO KUSIĆ, predsjednik Hrvatske akademije znanosti i umjetnosti.

Za zamjenika predsjednika Povjerenstva za civilna odlikovanja i priznanja imenuje se savjetnik Predsjednice Republike Hrvatske za društvene djelatnosti.

Ostali članovi Povjerenstva za civilna odlikovanja i priznanja su predstavnici:

– Hrvatske gospodarske komore,

– Rektorskog zbora Republike Hrvatske,

– Hrvatskog olimpijskog odbora,

– Hrvatskog paraolimpijskog odbora i

– Hrvatskog Crvenog križa.

Za tajnika Povjerenstva za civilna odlikovanja i priznanja imenuje se mr. sc. MIRKO MARIJAN, tajnik Vojnog ureda u Kabinetu za obranu i nacionalnu sigurnost Ureda predsjednice Republike Hrvatske.

IV.

Za predsjednika Povjerenstva za vojna odlikovanja i priznanja imenuje se MARIJAN MAREKOVIĆ, umirovljeni general-pukovnik.

Za zamjenika predsjednika Povjerenstva za vojna odlikovanja i priznanja imenuje se savjetnik Predsjednice Republike Hrvatske za obranu i nacionalnu sigurnost.

Članom Povjerenstva za vojna odlikovanja i priznanja po položaju imenuje se posebni savjetnik Predsjednice Republike Hrvatske za branitelje.

Ostali članovi Povjerenstva za vojna odlikovanja i priznanja su predstavnici:

– Glavnog stožera Oružanih snaga Republike Hrvatske,

– Ministarstva obrane,

– Ministarstva unutarnjih poslova i

– Ministarstva branitelja.

Za tajnika Povjerenstva za vojna odlikovanja i priznanja imenuje se brigadir VLADO ČULINA, pobočnik predsjednice Republike Hrvatske.

V.

Stručne i administrativne poslove za pripremu sjednica povjerenstava u sastavu Državnog povjereništva obavljaju tajnici povjerenstava.

Stručnu pomoć Državnom povjereništvu u obavljanju zadaća iz točke I. ove Odluke pruža Služba za odnose s građanima u Tajništvu Ureda predsjednice Republike Hrvatske.

Državno povjereništvo donosi poslovnik o svom radu.

VI.

Članove povjerenstava kao predstavnike tijela državne i javne vlasti te drugih pravnih osoba iz točke III. i IV. ove Odluke imenuju čelnici tih tijela u roku od 8 (osam) dana od dana stupanja na snagu ove Odluke.

VII.

Ova Odluka stupa na snagu danom objave u »Narodnim novinama«.

Klasa: 060-01/16-02/01

Urbroj: 71-06-01/1-16-1

Zagreb, 20. lipnja 2016.

Predsjednica
Republike Hrvatske
Kolinda Grabar-Kitarović, v. r.

58 24.06.2016 Odluka o imenovanju Državnog povjereništva za odlikovanja i priznanja Republike Hrvatske

58 24.06.2016 Odluka o imenovanju Državnog povjereništva za odlikovanja i priznanja Republike Hrvatske

58 24.06.2016 Odluka o imenovanju Državnog povjereništva za odlikovanja i priznanja Republike Hrvatske